作者:吳融
標題:題畫柏
內容:不得月中桂，轉思陵上柏。閑取畫圖看，煩紆果冰釋。桂生在青冥，萬古煙霧隔。下蔭玄兔窟，上映嫦娥魄。圓缺且不常，高低圖難測。若非假羽翰，折攀何由得。天遠眼虛穿，夜闌頭自白。未知陵上柏，一定不移易。有意兼松茂，無情從麝食。不在是非間，與人為憤激。他年上縑素，今日懸屋壁。靈怪不可知，風雨疑來逼。明朝歸故園，唯此同所適。回首寄團枝，無勞惠訊息。